Budyšin (SN). Molerjo Budyskeho wokrjesa měli přichodnje wjace mzdy dóstać, žada sej dźěłarnistwo IG Bau. Najebać koronapandemije maja rjemjeslnicy knihi połne nadawkow. „Twarska branša w krizy wobstajnje dźěła, z čehož mjez druhim tež molerske firmy profituja. Něhdźe 540 přistajenych branše w Budyskim wokrjesu dyrbi tuž dobreho wobchodniskeho połoženja dla wjace pjenjez dóstać“, pisa předsyda twarskeho dźěłarnistwa wuchodneje Sakskeje Peter Schubert. W běžnym tarifowym kole žada sej IG Bau 5,4 procenty wjace mzdy. Dotal su dźěłodawarjo minimalny poskitk namjetowali, zwyšić mzdu wo 0,8 procentow, nawoda jednanjow dźěłarnistwa Carsten Burckhardt kritizuje. „To je plista tym, kotřiž njemóža w homeofficu dźěłać, ale wšědnje pod ćežemi korona-wobmjezowanjow na dźěło chodźa.“
Zhorjelski wokrjes je wobšěrne naprawy zahajił, kotrež maja dalšemu wupřestrěću afriskeje swinjaceje mrětwy (ASP) zadźěwać, podšmórny tamniši krajny rada wokrjesa Bernd Lange (CDU) minjeny štwórtk na nowinarskej rozmołwje w Zhorjelcu.
Zhorjelc (AK/SN). 27. oktobra su blisko Nysy inficěrowane dźiwje swinjo našli. To wšak pokazuje, zo drje su prěnje škitne naprawy pomhali, kotrež w juniju zahajichu. Wokrjes, gmejny a ministerstwo swobodneho stata a Zwjazka su hromadźe na tym dźěłali. Wokrjes z wjele ratarskimi zawodami, hdźež mjez druhim tež swinje plahuja a mjaso předźěłuja, je přiwšěm wosebje potrjecheny. Předewšěm wjele wužitneho skotu maja před mrětwu škitać. W Kodersdorfje na přikład je zawod z něhdźe 25 000 swinjemi.
Budyšin (SN/BŠe). W času koronapandemije pytaja institucije, zarjady a dalši akterojo za nowymi pućemi, klientow bjez wosobinskeho kontakta docpěć. Internet a digitalna technika wšak skićitej za to wšelake móžnosće. Tež Budyska dźěłowa agentura so srědkow posłužuje. Hižo wot spočatka pandemije w měrcu móžachu so ludźo, kotřiž běchu dźěło zhubili, online přizjewić. Kaž wotnožka w sprjewinym měsće informuje, je poskitk nětko dale móžny.
Němska železnica a předewzaće Łužiska energija a milinarnje chcetej zhromadnje dźěłowe městna we Łužicy wutworić a zawěsćić a na te wašnje přichod regiona wuspěšnje wuhotować.
Choćebuz (SN/BŠe). Wužadanja hladajo na strukturnu změnu we Łužicy su jara wulke, štož je mnohim předewzaćam wědome. Zo móža mjezsobne kooperacije zakład wuspěšneje změny być, stej Němska železnica (DB) a koncern Łužiska energija a milinarnje (LEAG) spóznałoj. Minjeny pjatk stej wonej kooperaciske dojednanje podpisałoj a chcetej přichodnje we wobłukach wukubłanje, kwalifikacija a přewzaće personala wusko hromadźe dźěłać. Něhdźe 1 200 nowych dźěłowych městnow ma na stejnišću Němskeje železnicy w Choćebuzu hač do lěta 2026 nastać, hdźež budźe nowa moderna, wobswětej nješkódna twornja natwarjena. Wot spočatka septembra je znate, zo chce DB wulce do Łužicy inwestować. Tuchwilu dźěła na jeje Choćebuskim stejnišću 450 ludźi.
Kóždy měsac zaběraja so statistikarjo z ličbami přenocowanjow w dowolowych kónčinach. A kaž z informacijow wuchadźa, běštej łužiska jězorina a Hornja Łužica w awgusće nade wšo woblubowanej.
Budyšin (SN/BŠe). Hladajo na wobmjezowanja nastupajo koronapandemiju w nalěću, kotrež su wosebje tež turistiski wobłuk potrjechili, dochadźeja nětko zwjeselace powěsće. Kaž statistikarjo wuličichu, je w awgusće 19,5 procentow wjace hosći do łužiskeje jězoriny přišło kaž w samsnym času lěto do toho. „Njemóžachmy drje wšitke straty koronawirusa dla wurunać, ale we wulkej měrje smy to docpěli“, rozłožuje jednaćelka turistiskeho zwjazka Łužiska jězorina Kathrin Winkler. Zwjeselace je, zo bě wosebje wjele ludźi z Němskeje do kónčiny přišło, kotřiž su na jednym z jara derje wuhotowanych campingownišćow přebywali. Kaž jich mějićeljo zdźělichu, běchu kapacity nimale wučerpane.
Drježdźany (SN/BŠe). Sakske socialne ministerstwo je naprawy zahajiło, kotrež měli wupřestrěću afriskeje swinjaceje mrětwy zadźěwać. Minjenu sobotu běchu prěni pad chorosće w Sakskej wozjewili. Dźiwje swinjo bu při hońtwje blisko Krušwicy zatřělene. Kaž předpisane, su hajnicy proby mortweho zwěrjeća fachowcam přepodali. A po přepytowanju bě jasne, zo bě wone inficěrowane.
Mjeztym 20 lět so wjelki w Němskej wupřestrěwaja. Prěnja wjelča črjóda bě so we Łužicy zasydliła. W monitoringowym lěće 2018/2019 su fachowcy 105 črjódow, 29 porow a jědnaće teritorialnych jednotliwych wjelkow po cyłej Němskej zličili. Ličby minjeneho monitoringoweho lěta Zwjazka hišće njepředleža. Sakski wjelči monitoring pak je swoje dopóznaća njedawno wozjewił.
Choćebuz/Hamor (SN/JaW). Energijowy koncern Łužiska energija a milinarnje (LEAG) chce swoju milinarnju w Hamorje technisce rozšěrić. To zdźěli koncern w nowinskej informaciji. W blokomaj Q a R chcedźa nimo brunicy tež tak mjenowane sekundarne paliwa (SBS) zmilinjeć a je termisce wužiwać. 2023 ma připrawa dźěłać započeć, planuje LEAG.
szl_Latn pol_Latn szl_Latn slk_Latn szl_Latn szl_Latn szl_Latn ces_Latn szl_Latn szl_Latn pol_Latn